钦定古今图书集成/明伦汇编/官常典/第770卷 > 周顺昌
## 钦定古今图书集成/明伦汇编/官常典/第770卷 > 周顺昌

按《明外史》本传：“顺昌，字景文，吴县人。举万历四十一
年进士，授福州推官。捕治税监高采爪牙不少贷。采
激民变，劫辱巡抚袁一骥，质其二子，并质副使吕纯
如。或议以顺昌代，顺昌不可，纯如以此衔顺昌，擢吏
部稽勋主事。天启中，历文选员外郎，署选事。力杜请
寄，抑侥幸，清操皭然，乞假归。顺昌为人，刚方贞介，疾”
恶如仇。巡抚周起元忤魏忠贤，削籍。顺昌为文送之，
指斥无所讳。魏大中被逮，道吴门，顺昌出饯，与同卧
起者三日，许以女聘大中孙。旗尉屡趣行，顺昌瞋目
曰：“若不知世间有不畏死男子耶？”归语忠贤：“我故吏
部郎周顺昌也。”因戟手呼忠贤名，骂不绝口。旗尉归
以告忠贤。御史倪文焕者，忠贤义子也，诬劾同官夏
之，令致之死。顺昌尝语人：“他日倪御史当偿夏御史
命。”文焕闻，大恚，遂承忠贤指，劾顺昌与罪人婚，且诬
以赃贿。忠贤即矫旨削夺。先所忤副使吕纯如，顺昌
同郡人，以京卿家居，挟前憾，数谮于织造中官李实
及巡抚毛一鹭。已，实追论，周起元遂诬顺昌请嘱，有
所干没，与起元等并逮。顺昌好为德于乡，有冤抑及
郡中大利害，辄为所司陈说，以故士民德顺昌甚。及
闻逮者至，众咸愤怒号冤者塞道。至开读日，不期而
集者数万人，咸执香为周吏部乞命。诸生文震亨、杨
廷枢等前谒一鹭及巡按御史徐吉请以民情上闻。
旗尉厉声骂曰：“东厂逮人，鼠辈敢尔大呼，囚安在手！”
掷锒铛于地，声琅然。众益愤，曰：“始吾以为天子命，乃
东厂耶？”遂蜂拥上，势如山崩。旗尉东西窜，众纵横殴
击，毙一人，馀负重伤，逾垣走。一鹭吉不能语。知府寇
慎、知县陈文瑞素得民，曲为解谕，众始散。顺昌乃自
诣吏。又三日北行，一鹭飞章告变。东厂刺事者言吴
人尽反，谋断水道，劫漕舟，忠贤大惧。已而一鹭言“缚
得倡乱者颜佩韦、马杰、沈扬、杨念如、周文元等。”乱已
定，忠贤乃安然，自是缇骑不出国门矣。顺昌至京师，
下诏狱。忠贤嗾许显纯锻炼，坐赃三千。五日一酷掠，
每掠治，必大骂忠贤。显纯椎落其齿，自起问曰：“复能
骂魏上公否？”顺昌噀血唾其面，骂益厉，遂于夜中潜
毙之。时六年六月十有七日也。明年，庄烈帝即位。文
焕伏诛，实下吏。一鹭吉坐建忠贤祠，纯如坐颂珰，并
丽《逆案》。顺昌赠太常卿，官一子。给事中瞿式耜讼诸
臣冤，称顺昌及杨涟、魏大中清忠尤著。诏谥“忠介。”长
子茂兰，字子佩；刺血书疏，诣阙愬冤。诏以所赠官推
及其祖父。茂兰更上疏请给三世诰命，建祠赐额。帝
悉报可。且命先后惨死，诸臣咸视此例。茂兰好学砥
行，不就荫叙。国变后，隐居不出，以寿终。诸生朱祖文
者，都督先之孙，当顺昌被逮，间行诣都，为纳𫗴粥汤
药。及征赃令急，奔走称贷诸公间。顺昌榇归，祖文哀
恸，发病死。佩、韦等皆市人。文元则顺昌舆隶也，论大
辟。临刑，五人延颈就刃。语寇慎曰：“公好官，知我等好
义，非乱也。”监司张孝流涕而斩之。吴人感其义，合葬
之虎丘旁，题曰“五人之墓。”其地即一鹭所建忠贤普
惠祠址也。